**Declaració del Rector de la Universitat de València**

Lluís Vives, el gran humanista valencià, morí a Bruges el 6 de maig de 1540, ara fa 475 anys.

Lluís Vives fou un dels primers estudiants de la nostra Universitat de València, l’Estudi General, la relació amb la qual es mantingué al llarg de tota la seua vida. A petició dels Jurats de la ciutat de València, intercedí a favor de la nostra Institució davant de l’emperador Carles, a fi que fóra l’únic Estudi amb competència per emetre títols universitaris. Ja en les seues primeres obres descrigué l’ambient de les nostres aules, la vida l’estudiantat i del professorat. Sabem que adreçà consells pedagògics específics al professorat de l’Estudi General, que foren rebuts amb admiració i comentats elogiosament. També va influir, al seus darrers anys, en la formació de Mencía de Mendoza, la marquesa del Senet, que més tard, quan arribà a València com a virreina, esdevingué una culta protectora de l’Estudi General. La Universitat de València, com a mostra de reconeixement envers un dels seus membres dilectes, ubicà al centre del seu claustre principal l’estàtua que el representa.

Lluís Vives fou una persona lligada al món universitari. Residí i impartí docència a les universitats de la Sorbona, Lovaina i Oxford. Remeté escrits a reis i governants perquè desenvoluparen estudis superiors. Tingué una influència notable en generacions i generacions de docents. Aportà llibres que han sigut emprats durant segles en l’estudi, com ara els seus *Exercicis de Llengua Llatina*, reeditats més de sis-centes vegades. Donà exemples d’investigació rigorosa, com palesen els seus *Comentaris a La Ciutat de Déu* de Sant Agustí o les seues glosses dels clàssics llatins. Fou pioner en promoure l’educació de les dones i en proposar projectes ciutadans per fer possible la formació de les persones pobres. Oferí, amb els llibres de la seua gran obra *Sobre les disciplines*, una visió panoràmica de l’estat de les matèries que s’impartien a la universitat i de com s’havien d’orientar.

En commemorar el 475é aniversari de la mort de Lluís Vives, el Rector de la Universitat de València, en representació de tota la comunitat educativa, vol animar la nostra societat perquè conega la vida i els llibres del nostre gran humanista, i manifestar el compromís de la Institució que representa amb els ideals que animaren la seua obra, com són: l’amor a la saviesa, el valor de l’educació de totes les persones, la defensa de les persones pobres, el compromís amb la justícia i la pau i la lluita per la llibertat i la dignitat humana.

València, 6 de maig de 2015